Diari Oficial de la Generalitat Valenciana


Sumari del DOGV 7303, del 25-06-2014 (2014/5931)

RESOLUCIÓ de 23 de juny de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i les entitats gestores dels sistemes integrats de gestió (SIG) de residus d'aparells elèctrics i electrònics (RAEE).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7303

Data del DOGV
:   25-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5931


Data del document
:   23-06-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 23 de juny de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i les entitats gestores dels sistemes integrats de gestió (SIG) de residus d'aparells elèctrics i electrònics (RAEE). [2014/5931]  
La Generalitat i les entitats gestores dels Sistemes Integrats de Gestió (SIG) de residus d'aparells elèctrics i electrònics (RAEE) han subscrit, prèvia tramitació reglamentària, el dia 26 de maig de 2014, un conveni marc de col·laboració per a regular la gestió de residus d'aparells elèctrics i electrònics en l'àmbit territorial de la Comunitat Valenciana.  
  
En compliment del que establix l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 717/2014 i que figura com a annex d'esta resolució.  
  
Valencia, 23 de juny de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc entre la Generalitat, a través de la Conselleria d'Infraestructures, Territori i Medi Ambient, i les entitats gestores dels sistemes integrats de gestió de residus d'aparells elèctrics i electrònics  
  
  
València, 26 de maig de 2014  
  
REUNITS  
D'una part, Isabel Bonig Trigueros, consellera d'Infraestructures, Territori i Medi Ambient de la Generalitat, nomenada pel Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, en nom i representació de la Generalitat i expressament facultada per a la firma del present conveni per Acord de 24 de gener de 2014, del Consell.  
  
D'una altra part, en nom i representació de les entitats gestores dels sistemes integrats de gestió d'aparells elèctrics i electrònics, i en concret:  
Andrés Martínez Molina, amb NIF 91354963K, en nom i representació de l'entitat Fundació Ecotic, domiciliada en l'avinguda Diagonal, 467, 1r, pta. 1a, de Barcelona, amb CIF A76378877, i inscrita en el Registre de Fundacions del Ministeri de Medi Ambient per la Resolució de 28 de maig de 2005, fa ús de l'apoderament conferit en favor seu per mitjà d'escriptura d'elevació a públic d'acords socials atorgada davant del notari Adolfo Bujarrabal Antón amb data 20 de desembre de 2011 i núm. 1643 del seu protocol.  
Luis Moreno Jordana, amb NIF 42266970K, en nom i representació de l'entitat Fundació Ecolec, domiciliada en C/ Agustín de Betancourt 21, 8º, 28443 de Madrid, amb CIF U05923919, i inscrita en el Registre de Fundacions del Ministeri de Medi Ambient per la Resolució de 28 de maig de 2004, fa ús de l'apoderament conferit en favor seu per mitjà d'escriptura atorgada davant del notari Alfredo Aldaba Yoldi amb data 24 d'abril de 2014 i núm. 549 del seu protocol.  
  
Juan Carlos Enrique Moreno, amb NIF 50558263I, en nom i representació de l'entitat Associació Ambilamp, domiciliada al carrer de Santiago de Compostela, 94, 3r, de Madrid, amb CIF B60525946, i inscrita en el Registre Nacional d'Associacions del Ministeri de l'Interior per la Resolució de 26 de juliol de 2005, fa ús de l'apoderament conferit en favor seu per mitjà d'escriptura atorgada davant del notari Antonio Huerta Trolez amb data 23 de febrer de 2011 i núm. 360 del seu protocol.  
Teresa Mejía Tejedor, amb NIF 10419016C, en nom i representació de l'entitat Fundació Ecolum, domiciliada al carrer Hermosilla, 28, 1r, de Madrid, amb CIF G-84171362, i inscrita en el Registre de Fundacions del Ministeri de Medi Ambient per la Resolució de 7 de febrer de 2005, fa ús de l'apoderament conferit en favor seu per mitjà d'escriptura d'elevació a públic d'acords socials atorgada davant del notari Augusto Gómez-Martinho Cruz amb data 19 de desembre de 2008 i núm. 4921 del seu protocol.  
José Pérez García, amb NIF 89298026I, en nom i representació de l'entitat Fundació Ecoasimelec, domiciliada al carrer d'Orense, 62, de Madrid, amb CIF H40147963, i inscrita en el Registre de Fundacions del Ministeri de Medi Ambient per la Resolució de 14 de juny de 2005, fa ús de l'apoderament conferit en favor seu per mitjà d'escriptura atorgada davant del notari José María de Prada Guaita amb data 13 de febrer de 2006 i núm. 612 del seu protocol.  
José Pérez García, amb NIF 88672463T, en nom i representació de l'entitat Fundació Ecofimatica, domiciliada al carrer d'Orense, 62, de Madrid, amb CIF E13753786, i inscrita en el Registre de Fundacions del Ministeri de Medi Ambient per la Resolució d'11 de novembre de 2002, fa ús de l'apoderament conferit en favor seu per mitjà d'escriptura atorgada davant del notari José María de Prada Guaita amb data 4 de febrer de 2009 i núm. 337 del seu protocol.  
  
José Pérez García, amb NIF 69730643C, en nom i representació de l'entitat Fundació Tragamovil, domiciliada en el carrer d'Orense, 62, de Madrid, amb CIF A34782770, i inscrita en el Registre de Fundacions del Ministeri de Medi Ambient per la Resolució de 7 de setembre de 2004, fa ús d'apoderament conferit en favor seu per mitjà d'escriptura atorgada davant del notari José María de Prada Guaita amb data 4 de febrer de 2009 i núm. 336 del seu protocol.  
Alberto Tabares Bayón, amb NIF 13434715C, en nom i representació de l'entitat Fundació ECO-RAEE's, domiciliada al carrer de Pedro Aleixandre, 60, baixos, de València, amb CIF A44002522, i inscrita en el Registre de Fundacions del Ministeri de Medi Ambient per la Resolució de 30 de novembre de 2005, fa ús de l'apoderament conferit en favor seu per mitjà d'escriptura d'elevació a públic d'acords socials atorgada davant del notari José Luis López Rodríguez amb data 27 de gener de 2012 i núm. 178 del seu protocol.  
Idalecio Matías Rodrigues, amb DNI portugués 93144296 3, en nom i representació de l'entitat European Recycling Platform, ERP SAS, sucursal a Espanya, domiciliada al carrer de Raimundo Fernández Villaverde, núm. 30, pis 1, despatx 314, amb CIF M0657064V, i inscrita en el Registre Mercantil de Madrid, tom 21265, llibre 0, secció 8, foli 125, full número M378120, fa ús de l'apoderament conferit en favor seu per mitjà d'escriptura d'elevació a públic d'acords socials atorgada davant del notari Antonio Luis Reina Gutiérrez amb data 3 de febrer de 2012 i núm. 537 del seu protocol.  
Tots ells es reconeixen la capacitat legal necessària per a subscriure el present conveni i  
  
EXPOSEN  
  
Primer. Que el Reial Decret 208/2005, de 25 de febrer, sobre aparells elèctrics i electrònics i la gestió dels seus residus ?d'ara en avant, RD 208/2005- establix les condicions tècniques i de qualitat ecològica que hauran de respectar-se en l'arreplega i gestió d'estos residus, d'acord amb la Directiva 2002/96/CE, del Parlament Europeu i del Consell, de 27 de gener de 2003, sobre residus d'aparells elèctrics i electrònics, modificada per l'article 9 de la Directiva 2003/108/CE, del Parlament Europeu i del Consell, de 8 de desembre de 2003.  
Que la Directiva 2002/96/CE, del Parlament Europeu i del Consell, de 27 de gener de 2003, sobre residus d'aparells elèctrics i electrònics, ha sigut modificada per la Directiva 2012/19/UE, del Parlament i del Consell, de 4 de juliol de 2012, sobre residus d'aparells elèctrics i electrònics, i hi són aplicables les noves disposicions que esta arreplega o bé les de la norma de rang estatal que la trasllade.  
  
Segon. Que el reial decret esmentat determina que la responsabilitat d'assegurar la bona gestió dels residus d'aparells elèctrics i electrònics ?d'ara en avant, RAEE?, començant per l'arreplega selectiva, i l'èxit dels objectius de valorització, reutilització i reciclatge que hi figuren, correspon als productors, és a dir, als que posen estos aparells elèctrics i electrònics en el mercat, i això en aplicació dels principis de responsabilitat del productor i de qui contamina paga.  
  
Tercer. Els productors dels aparells elèctrics i electrònics ?d'ara en avant, AEE- podran complir estes obligacions bé de forma individual, segons el que preveu la Llei 10/1998, de 21 d'abril, de Residus, bé per mitjà de la seua adhesió a un sistema integrat de gestió ?d'ara en avant, SIG. L'adhesió dels productors als SIG serà voluntària i, si es fa, comportarà la transferència de la responsabilitat del productor als SIG.  
  
  
Quart. D'acord amb l'article 7.2 del Reial Decret 208/2005, de 25 de febrer, correspon sufragar el cost de la recollida selectiva d'estos residus procedents de llars particulars als productors dels AEE que gestionen individualment els seus residus o, si és el cas, als SIG, des dels punts d'entrega. Per a això es podrà subscriure un conveni marc amb les comunitats autònomes, a què podran adherir-se voluntàriament els ens locals, per a facilitar-los la percepció dels costos efectivament suportats per la recollida selectiva d'este tipus de residus.  
  
  
Quint. Les entitats locals han participat en el procés d'elaboració d'este conveni marc a través del representant dels consorcis de residus, d'acord amb el que preveu el Reial Decret 208/2005 i la resta de normativa que s'aplica.  
  
Sext. Que la Comunitat Valenciana disposa d'un pla integral de residus aprovat pel Decret 81/2013, de 21 de juny, del Consell, d'aprovació definitiva del Pla Integral de Residus de la Comunitat Valenciana (PIRCV), i per això correspon a la Generalitat, a través de la conselleria competent en matèria de medi ambient, subscriure amb les entitats gestores dels sistemes integrats de gestió de residus de RAEE els convenis o acords necessaris per al compliment dels objectius del pla mencionat.  
  
Els instruments de desenrotllament i millora del Pla Integral de Residus són els plans zonals de residus urbans, que engloben tots els municipis de la Comunitat Valenciana i detallen i adapten les previsions del pla a cada zona. Les entitats encarregades de l'execució de les previsions dels plans zonals de residus urbans a la Comunitat Valenciana són les següents: Consorci de la C1, Consorci de la Zona C2, Consorci de la Zona C3/V1, Consorci de la Zona V2, Consorci de la Zona V3, Consorci de la Zona V4, Consorci de la Zona V5, Consorci de la Zona A1, Consorci de la Zona A2, Consorci de la Zona A3, Consorci de la Zona A4, Consorci de la Zona A5 i Consorci de la Zona A6.  
  
Entre les competències que assumixen estes entitats locals i consorcis es troben les de desenrotllar qualsevol línia d'actuació en relació amb les operacions de gestió de residus de competència municipal, així com aquelles altres que els siguen delegades per les administracions públiques, entre les quals s'inclou la gestió dels residus d'aparells elèctrics i electrònics.  
  
CLÀUSULES  
  
Primera. Objecte  
El present conveni marc té per objecte regular els compromisos de la Conselleria d'Infraestructures, Territori i Medi Ambient, dels consorcis de residus i la resta d'entitats locals que voluntàriament s'hi adherisquen i de les entitats gestores dels SIG de RAEE, pel que fa a la gestió de RAEE en l'àmbit territorial de la Comunitat Valenciana, i establix les condicions generals que cal aplicar a tots els consorcis i la resta d'entitats locals que participen en eixa gestió, així com regular les condicions econòmiques que regiran les relacions entre les parts.  
  
En este sentit, per a tot allò que no preveu este conveni marc, caldrà ajustar-se al que disposa el RD 208/2005, així com les autoritzacions concedides a cada un dels SIG de RAEE firmants d'este conveni marc.  
  
  
Segona. Actuacions objecte del present conveni  
Les actuacions que es duran a terme en l'àmbit d'este conveni marc són les que s'indiquen a continuació:  
1. Establir les vies de col·laboració necessàries per a la consecució dels objectius de valorització, reutilització i reciclatge previstos en l'article 9 del Reial Decret 208/2005 en l'àmbit de la Comunitat Valenciana o d'aquella normativa que la modifique o substituïsca.  
2. Establir la manera i l'aportació econòmica que les entitats gestores dels SIG de RAEE hauran d'abonar als consorcis i la resta d'entitats locals per la recollida selectiva de RAEE, d'acord amb el que preveu l'article 7.2 del RD 208/2005 i en l'àmbit de la Comunitat Valenciana.  
  
3. Regular la participació voluntària dels consorcis i la resta d'entitats locals en els SIG de RAEE, i establir els mecanismes d'adhesió al present conveni marc.  
4. Promoure el desenrotllament de sistemes de recollida selectiva dels RAEE amb criteris d'acceptació social, eficiència tècnica i viabilitat ambiental i econòmica, tenint en compte les prescripcions establides en els plans zonals de residus urbans aprovats per la Conselleria d'Infraestructures, Territori i Medi Ambient, i assegurant, en tot cas, la universalitat d'eixe servici.  
5. Realitzar campanyes d'informació i sensibilització ambiental dirigides tant als ciutadans com als distribuïdors i instal·ladors, que contribuïsquen a assegurar l'èxit dels objectius marcats en el Reial Decret 208/2005, en l'àmbit de la Comunitat Valenciana, o d'aquella normativa que la modifique o substituïsca.  
6. Assegurar la continuïtat de la recollida selectiva de RAEE, i promoure el manteniment i la millora de les infraestructures i equipaments necessaris per a això en l'àmbit de la Comunitat Valenciana.  
7. Establir els fluxos d'informació entre la Conselleria d'Infraestructures, Territori i Medi Ambient, les entitats gestores dels SIG de RAEE firmants d'este conveni marc i els consorcis i la resta d'entitats locals adherides.  
8. Promoure mesures que contribuïsquen a la reducció de l'impacte ambiental dels RAEE generats.  
9. Promoure programes d'I+D+I en què es desenrotllen projectes i estudis que contribuïsquen a la consecució dels objectius marcats en el Reial Decret 208/2005, en l'àmbit de la Comunitat Valenciana, o d'aquella normativa que la modifique o substituïsca.  
  
Tercera. Compromisos de la conselleria d'infraestructures, territori i medi ambient  
La Conselleria d'Infraestructures, Territori i Medi Ambient es compromet, dins de l'àmbit de les seues competències i en els termes fixats en el present conveni marc, a col·laborar amb els consorcis i la resta d'entitats locals i amb les entitats gestores dels SIG de RAEE firmants d'este conveni marc a la millora contínua del sistema de recollida selectiva de RAEE implantat en el marc de les obligacions establides en el RD 208/2005 i la resta de normativa aplicable, i en concret a:  
  
1. Establir els mecanismes necessaris per a facilitar que els consorcis i la resta d'entitats locals puguen renovar la seua adhesió al present conveni marc, assegurar una correcta informació i difusió del contingut d'este conveni marc i oferir la necessària cooperació i assessoria tècnica i jurídica.  
2. Notificar a les entitats gestores dels SIG de RAEE firmants d'este conveni marc, a través de l'oficina de coordinació o, alternativament, pel mitjà que es considere més adequat, les adhesions o renovacions que es reben, per tal que les entitats gestores puguen anar organitzant els seus sistemes logístics d'arreplega i gestió de RAEE.  
  
3. Garantir que els consorcis i la resta d'entitats locals, o tercers en els quals hagen delegat la gestió, facturació o cobrament dels conceptes susceptibles de rebre compensació, reben les dites compensacions econòmiques tal com s'establix en el RD 208/2005, una vegada s'hagen adherit en la forma que es detalla en l'annex I d'este conveni marc. Amb esta finalitat, els consorcis i la resta d'entitats locals podran requerir la intervenció, en qualitat d'àrbitre, de la Conselleria d'Infraestructures, Territori i Medi Ambient davant dels problemes que puguen sorgir en la percepció de les compensacions esmentades.  
4. Dissenyar i coordinar, en col·laboració amb els SIG de RAEE firmants d'este conveni marc i dels consorcis i la resta d'entitats locals adherides, a través de la comissió de seguiment, les campanyes de comunicació i informació ambiental que es consideren necessàries per a fer efectiva la recollida selectiva de RAEE i complir els objectius del RD 208/2005 en l'àmbit de la Comunitat Valenciana, o d'aquella normativa que la modifique o substituïsca.  
5. Col·laborar amb els consorcis i la resta d'entitats locals en la implantació de mesures tendents a l'efectiva ampliació, millora i consolidació de la recollida selectiva i recuperació de RAEE.  
6. Col·laborar amb els consorcis i la resta d'entitats locals per a facilitar el compliment de qualssevol altres obligacions establides en el Reial Decret 208/2005 sobre aparells elèctrics i electrònics i la gestió dels seus residus.  
7. Col·laborar amb els consorcis i la resta d'entitats locals en la posada en marxa de dispositius d'inspecció, control i policia ambiental per al seguiment de les obligacions i actuacions previstes en este conveni i dins de l'àmbit de les competències de la Conselleria d'Infraestructures, Territori i Medi Ambient.  
8. Intercanviar amb els SIG firmants d'este conveni marc i amb els consorcis i la resta d'entitats locals qualsevol altra informació d'interés per al correcte compliment de les mesures previstes, en particular de les relatives als resultats que es vagen obtenint en la recollida selectiva i gestió dels RAEE a la Comunitat Valenciana.  
  
Quarta. Compromisos que adquirixen les entitats gestores dels SIG de RAEE  
En els termes establits en el present conveni marc, i tenint en compte els termes de l'autorització administrativa concedida a cada una de les entitats gestores dels SIG de RAEE, estes es comprometen en l'àmbit geogràfic de la Comunitat Valenciana a:  
1. Responsabilitzar-se de la gestió dels RAEE posats en el mercat pels productors adherits als SIG firmants d'este conveni marc, gestió que poden fer bé directament per mitjans propis, o bé a través de terceres empreses autoritzades. Les categories de RAEE, la gestió de les quals és responsabilitat de les entitats gestores dels SIG de RAEE, són les que consten en cada una de les autoritzacions concedides als SIG de RAEE firmants d'este conveni marc i la definició de les quals queda establida en el RD 208/2005 que les regula.  
  
2. Finançar el sistema integrat de gestió de RAEE segons el que establix el RD 208/2005 i en les autoritzacions concedides als SIG de RAEE firmants d'este conveni marc. Amb esta finalitat, les aportacions econòmiques realitzades per la posada en el mercat dels RAEE hauran de ser suficients per a cobrir els costos que hagen de suportar els consorcis i la resta d'entitats locals.  
3. Efectuar el pagament dels imports previstos en el present conveni marc, en les seues modificacions, correccions o addendes, als consorcis i la resta d'entitats locals de la Comunitat Valenciana adherides al present conveni marc, així com a tercers en els quals estos hagen delegat la facturació o el cobrament dels conceptes susceptibles de rebre compensació en concepte d'arreplega, transport, emmagatzematge i/o gestió final, de conformitat amb el que preveu l'annex II d'este conveni marc.  
  
4. Aconseguir, com a mínim, els objectius de reutilització, reciclatge i valorització previstos en l'article 9 del Reial Decret 208/2005 o en aquella normativa que la modifique o substituïsca i assumir les mesures necessàries per a aconseguir-los, en l'àmbit territorial de la Comunitat Valenciana. Per a això, hauran de posar en marxa un servici, propi o a través de tercers, d'arreplega dels RAEE depositats en ecoparcs, instal·lacions d'emmagatzematge temporal proposades pels consorcis i la resta d'entitats locals o altres punts d'entrega, que complisquen les condicions tècniques arreplegades en l'annex IV d'este conveni marc.  
  
5. Garantir el reciclatge i la valorització dels materials recuperats procedents dels distints sistemes previstos en el present conveni marc. Ambdós operacions de gestió es duran a terme a través de gestors autoritzats.  
6. Realitzar campanyes d'informació i comunicació de conscienciació ambiental, per a augmentar el grau d'eficàcia en la recollida selectiva dels RAEE, amb vista a facilitar l'èxit dels objectius ecològics establits en el RD 205/2008 o en aquella normativa que la modifique o substituïsca. Per a això, hauran de participar en el finançament de campanyes de sensibilització en la forma i quantitats establides en l'annex II d'este conveni marc, així com en les autoritzacions individuals de cada un. Estes campanyes faran referència a tots els tipus de RAEE i el seu àmbit territorial serà la Comunitat Valenciana, aniran dirigides tant als ciutadans com als distribuïdors i instal·ladors i han de realitzar-se en valencià i en castellà  
Les campanyes de comunicació seran aprovades per la comissió de seguiment especificada en la clàusula novena d'este conveni marc i es coordinaran amb les campanyes de comunicació de les entitats gestores dels SIG d'envasos. El finançament requerit podrà cobrir, una vegada finalitze la campanya anual, un estudi posterior d'avaluació dels resultats obtinguts i una presentació de propostes de millora per a la campanya següent.  
A través de la comissió de seguiment, podran proposar de forma particular actuacions de comunicació sobre l'arreplega d'aquelles fraccions de RAEE que més s'allunyen del compliment dels objectius fixats en el RD 208/2005, així com actuacions que permeten incrementar l'arreplega en aquelles zones geogràfiques que tinguen uns nivells més baixos de compliment d'objectius.  
7. Garantir el funcionament i participar en l'oficina de coordinació, regulada en l'annex III d'este conveni marc, de manera que es possibilite un diàleg àgil i fluid entre la Conselleria d'Infraestructures, Territori i Medi Ambient, els consorcis i altres entitats locals de la Comunitat Valenciana, i les entitats gestores dels SIG de RAEE, alhora que permeta a aquelles comprovar el compliment del RD 208/2005. L'oficina de coordinació assumirà la coordinació de la gestió dels RAEE de tots aquells consorcis i entitats locals que estiguen adherides al present conveni marc segons l'opció B del protocol d'adhesió de l'annex I.  
  
8. Subministrar als consorcis i la resta d'entitats locals els elements necessaris per a facilitar l'emmagatzematge temporal dels RAEE segons les condicions tècniques especificades en l'annex IV d'este conveni marc; en particular, dotar de les gàbies o contenidors tancats o altres elements d'emmagatzematge els ecoparcs o punts d'emmagatzematge, assumint-ne el cost d'adquisició. En estos punts, la manipulació dels RAEE, es farà de manera que s'afavorisca la reutilització d'aparells sencers o dels seus elements, així com la posterior descontaminació, reciclatge i valorització dels elements no reutilitzables.  
  
9. Acceptar, des de la firma d'este conveni marc, l'adhesió de tots i cada un dels consorcis i la resta d'entitats locals de la Comunitat Valenciana a la recollida selectiva de RAEE, per mitjà de la firma del protocol d'adhesió previst en l'annex I.  
10. Intercanviar amb la Conselleria d'Infraestructures, Territori i Medi Ambient i amb els consorcis i la resta d'entitats locals qualsevol altra informació d'interés per al correcte compliment de les mesures previstes, en particular de les relatives als resultats que es vagen obtenint en la recollida selectiva i gestió dels RAEE a la Comunitat Valenciana, tot això amb independència de l'operativa seguida per a l'arreplega de RAEE, de conformitat amb allò que s'ha exposat en l'annex V.  
  
  
Quinta. Compromisos dels consorcis i la resta d'entitats locals  
Dins de l'àmbit de les seues competències, els consorcis i la resta d'entitats locals assumiran, per mitjà de l'adhesió al present conveni marc, els compromisos següents:  
1. L'acceptació formal de totes les condicions establides en el present conveni marc i en particular d'aquelles contingudes en l'annex II.  
  
2. Els consorcis i la resta d'entitats locals que voluntàriament subscriguen i renoven el present conveni marc hauran de comunicar-ho a la Conselleria d'Infraestructures, Territori i Medi Ambient en la forma i terminis establits en la clàusula sexta d'este conveni marc.  
  
3. Realitzar, si fóra el cas, l'arreplega i el transport dels RAEE, així com el correcte emmagatzematge i custòdia en els ecoparcs, instal·lacions d'emmagatzematge temporal o altres punts d'entrega, en els termes establits en l'annex IV d'este conveni marc.  
4. Els consorcis i la resta d'entitats locals adoptaran les mesures necessàries per a facilitar la gestió dels SIG de RAEE firmants d'este conveni en el seu àmbit territorial, d'acord amb les condicions establides en l'annex IV d'este conveni marc i en concordança amb allò que s'ha establit en cada un dels plans zonals de residus urbans aprovats.  
  
5. Facilitar el desenrotllament i fomentar la posada en marxa de campanyes de comunicació en el seu àmbit territorial, tenint en compte les directrius emanades de la comissió de seguiment.  
6. Promoure l'adequació de les ordenances sobre residus urbans, els contractes relatius a la gestió dels residus urbans ?en els supòsits en què la gestió dels servicis corresponents siga indirecta?, així com altres disposicions aplicables, a fi de possibilitar el compliment de les obligacions assumides per mitjà de l'adhesió al present conveni.  
  
7. Intercanviar amb la Conselleria d'Infraestructures, Territori i Medi Ambient i amb les entitats gestores dels SIG de RAEE qualsevol altra informació d'interés per al correcte compliment de les mesures previstes, en particular de les relatives als resultats que es vagen obtenint en la recollida selectiva i gestió dels RAEE a la Comunitat Valenciana, tot això amb independència de l'operativa seguida per a l'arreplega de RAEE, de conformitat amb allò que s'ha exposat en l'annex V.  
  
  
Sexta. Participació dels consorcis i la resta d'entitats locals  
L'adhesió dels consorcis i la resta d'entitats locals que voluntàriament desitgen adherir-se o renovar la seua adhesió al present conveni marc quedarà subjecta a la realització dels tràmits següents:  
1. Adopció per part del ple de l'assemblea de l'entitat local de l'acord exprés que incloga els aspectes següents:  
a) Aprovació de la implantació i manteniment de la recollida selectiva de RAEE en l'àmbit territorial corresponent amb indicació expressa de la modalitat triada, de les que arreplega l'annex I d'este conveni marc.  
b) Acceptació de la totalitat de les condicions reflectides en el present conveni marc.  
c) Autorització al president de la corporació per a la firma del protocol d'adhesió que figura en l'annex I, així com de la totalitat dels documents que es deriven de l'adhesió.  
2. En el cas que els consorcis i la resta d'entitats locals decidisquen que siga una entitat pública o un tercer privat qui perceba les compensacions econòmiques corresponents establides en l'annex II, derivades de l'adhesió al present conveni marc, haurà d'adjuntar un acord de delegació dels drets de facturació i cobrament en l'entitat designada de la qual es facilitarà el nom, el domicili social i el número d'identificació fiscal.  
  
3. En el cas que els acords anteriors hagen sigut adoptats per la comissió de govern de l'entitat local, haurà de remetre's un document expedit per la secretaria de la corporació que acredite la delegació de competències en eixe òrgan.  
4. Firma del protocol d'adhesió, que haurà d'ajustar-se al model que figura en l'annex I, en les seues opcions A o B.  
Tots els acords adoptats, així com el protocol d'adhesió firmat, hauran d'enviar-se a la Conselleria d'Infraestructures Territori i Medi Ambient en doble exemplar.  
La Conselleria d'Infraestructures, Territori i Medi Ambient notificarà a les entitats gestores dels SIG de RAEE firmants d'este conveni marc, a través de la seua oficina de coordinació, l'adhesió de cada nou consorci o entitat local participant, i li remetrà un exemplar del protocol d'adhesió ben omplit i subscrit, i l'altre exemplar ha de quedar en poder de la direcció general competent.  
  
Els protocols d'adhesió entraran en vigor quan es firmen i tindran una duració fins al final de la vigència d'este conveni marc, i quedaran automàticament renovats en tots els seus termes en el cas de prorrogar-se, de conformitat amb el que establix la clàusula onze, excepte en el cas que el consorci o l'entitat local adherida adopte un acord exprés en sentit contrari a través del ple, en el termini màxim de tres mesos a partir de l'endemà del dia en què reba la comunicació de la pròrroga per part de la Conselleria d'Infraestructures, Territori i Medi Ambient. En este cas, haurà de ser remés el certificat de l'acord plenari adoptat a la Conselleria d'Infraestructures, Territori i Medi Ambient en el termini màxim de quinze dies naturals comptats des de l'endemà de l'adopció.  
  
  
Sèptima. Facturació  
1. Els consorcis i altres entitats locals que formalitzen l'adhesió al present conveni marc tindran dret a percebre les compensacions econòmiques arreplegades en l'annex II d'este conveni marc.  
  
2. Per a això, els consorcis i entitats locals adherides, o qui estes deleguen, hauran d'emetre, dins del mes següent al període mensual anterior, una factura en la forma i per les quantitats establides en l'annex II d'este conveni marc.  
3. De forma alternativa al que es preveu abans, i en el cas que la prestació dels servicis de recollida selectiva o emmagatzematge de RAEE es realitze per una entitat pública o privada diferent de la mateixa entitat local o consorci, s'haurà de comunicar a la Conselleria d'Infraestructures, Territori i Medi Ambient i a les entitats gestores dels SIG de RAEE la delegació de la facturació i/o cobrament per eixe tercer, amb delegació expressa prèvia en eixa entitat a través del ple de l'assemblea de l'entitat local dels drets de facturació i cobrament derivats de l'adhesió al present conveni marc.  
A partir d'aquell moment, l'emissió de factures i la presentació de la documentació justificativa necessària es realitzarà directament per l'entitat designada per a això. Qualsevol modificació haurà de ser aprovada a través del ple de la corporació, i comunicada per l'entitat local a la Conselleria d'Infraestructures, Territori i Medi Ambient i a les entitats gestores dels SIG de RAEE, en el termini màxim de quinze dies naturals a què es produïsca el canvi.  
  
Octava. Transmissió de la titularitat dels RAEE  
1. Els consorcis i la resta d'entitats locals que s'adherisquen al present conveni marc són titulars dels RAEE des del moment en què estes comencen a exercir, respecte a estos, directament o indirectament, les funcions d'arreplega o transport i, en conseqüència, des de la corresponent entrega per part dels ciutadans. Això implica que a partir d'eixe moment els consorcis i la resta d'entitats locals assumixen les responsabilitats de tota índole respecte a estos.  
  
2. Els SIG de RAEE firmants del present conveni seran titulars dels RAEE, en el moment que els retiren, per si mateixos o a través d'un tercer autoritzat, d'ecoparcs, instal·lacions d'emmagatzematge temporal o qualssevol altres punts d'entrega proposats pels consorcis i la resta d'entitats locals, i assumiran la responsabilitat sobre qualsevol menyscabament o pèrdua que tinguen, així com dels danys que puguen derivar-se de les operacions de gestió, inclosos els causats a tercers i al medi ambient.  
  
Novena. Comissió de seguiment  
Amb la firma d'este conveni marc queda constituïda una comissió de seguiment amb vista a coordinar les actuacions de les parts firmants en el seu desplegament. La comissió de seguiment estarà formada pels membres següents, amb veu i vot:  
Presidència: el director general de Qualitat Ambiental de la Conselleria d'Infraestructures, Territori i Medi Ambient o la persona a qui designe.  
Vocals:  
- 2 representants de la Conselleria d'Infraestructures, Territori i Medi Ambient, un dels quals ocuparà la secretaria de la comissió.  
  
- 3 representants dels consorcis i la resta d'entitats locals adherides al conveni marc.  
- 3 representants dels SIG de RAEE, designats per les mateixes entitats gestores dels SIG.  
En tot cas, els membres de la comissió de seguiment podran estar eventualment assistits per consellers tècnics, econòmics o jurídics. Així mateix, hauran de nomenar-se suplents dels membres de la comissió de seguiment.  
La comissió de seguiment es reunirà ordinàriament dos vegades a l'any, sense perjuí de les reunions extraordinàries que es puguen celebrar a petició de qualsevol de les parts firmants del conveni, amb l'aprovació prèvia del president de la comissió.  
A la comissió de seguiment se li atribuïxen les funcions següents:  
  
1. Constituir-se com a via de participació per a tots aquells consorcis i la resta d'entitats locals que formalitzen la seua adhesió al present conveni marc.  
2. Resoldre totes les qüestions tècniques, interpretatives o pràctiques plantejades per les parts, que se susciten en el curs del compliment d'este conveni marc, amb la finalitat d'aconseguir solucions de consens als problemes que puguen sorgir. En estos casos, la comissió de seguiment, després d'analitzar la situació creada, proposarà la forma de procedir per a la seua resolució.  
3. Estudiar, valorar i proposar nous criteris o modificar els existents, relatius a la prestació del servici de recollida selectiva en qualsevol de les modalitats descrites en l'annex IV.  
4. Aprovar els mecanismes necessaris de col·laboració per a garantir el compliment dels objectius d'este conveni marc a través, entre altres, de l'articulació de sistemes d'intercanvi d'informació entre la Conselleria d'Infraestructures, Territori i Medi Ambient, les entitats gestores dels SIG de RAEE firmants d'este conveni marc i els consorcis i entitats locals.  
5. Aprovar l'actualització anual de les compensacions econòmiques per cada un dels conceptes reflectits en l'annex II d'este conveni marc, d'acord amb els criteris de revisió que establix.  
  
6. Supervisar les actuacions que es deriven de l'aplicació d'este conveni marc, de la seua interpretació o de les propostes de modificació, si és procedent. En este últim cas, qualsevol modificació d'este conveni que implique alguna alteració substancial del seu funcionament o de les condicions econòmiques que conté, s'incorporarà com a addenda una vegada aprovada.  
7. Proposar les condicions de finançament de programes d'I+D+i en els quals es desenrotllen projectes i estudis que contribuïsquen a la consecució dels objectius marcats en el Reial Decret 208/2005 o en aquella normativa que la modifique o substituïsca, en l'àmbit de la Comunitat Valenciana.  
8. Proposar la posada en marxa de dispositius d'inspecció i control per a assegurar el compliment de les obligacions previstes en el present conveni marc.  
9. Aprovar els pressupostos i el contingut de les campanyes de comunicació i informació ambiental i per a això acordarà l'import econòmic que es destinarà a cada una en funció de l'objectiu que es pretén, l'àmbit d'aplicació en què es desenrotllarà i els proveïdors d'aquells servicis que foren requerits. La comissió de seguiment desenrotllarà i aprovarà, en el termini màxim d'un any, un procediment que regule.  
  
10. Crear grups de treball amb capacitat executiva, després d'haver-la delegat expressament, així com supervisar el seu treball i ratificar els seus acords.  
11. Estudiar qualsevol sol·licitud presentada pels consorcis i la resta d'entitats locals.  
La comissió de seguiment es constituirà en el termini màxim d'un mes després de la publicació d'este conveni marc en el Diari Oficial de la Comunitat Valenciana, i haurà de comunicar cada una de les parts els seus representants abans del dit termini.  
Les comissions de seguiment quedaran vàlidament constituïdes quan assistisquen almenys cinc dels membres amb veu i vot ?presents o ben representats. Si no es complix esta condició, s'entendrà que la comissió de seguiment no estava ben constituïda i qualsevol acord adoptat es considerarà nul i sense validesa amb caràcter general.  
  
Les decisions i acords de la comissió de seguiment es prendran pel vot favorable de com a mínim 3/4 dels membres representats, a excepció dels acords adoptats per raó de les funcions enumerades en els punts 5 i 6, que requeriran unanimitat dels membres representats. Les decisions i acords adoptats vincularan amb caràcter general cada una de les parts firmants d'este conveni marc, que les assumiran com a pròpies i quedaran obligades al compliment, amb independència del signe del vot.  
  
Deu. Penalitzacions  
Les parts acorden que, en el supòsit d'incompliment per part de les entitats gestores dels SIG de RAEE de les obligacions i compromisos arreplegats en la clàusula quarta d'este conveni marc i que no siga determinant per a procedir a la seua resolució, la Conselleria d'Infraestructures, Territori i Medi Ambient podrà exigir una penalització del 2 % sobre les quantitats que, en concepte d'aportació, hagen d'abonar les entitats gestores dels SIG de RAEE durant el mes natural en què s'haguera produït l'incompliment.  
De la mateixa manera, les parts acorden que aquells consorcis i entitats locals adherides que no complisquen allò que s'ha establit en la clàusula quinta d'este conveni marc podran deixar de percebre les compensacions econòmiques arreplegades en l'annex II, amb l'acord previ de la comissió de seguiment.  
Això sense perjuí del que disposa la clàusula quinzena respecte a les causes de resolució anticipada del conveni marc, i de les conseqüències derivades.  
  
Onze. Duració  
La duració màxima d'este conveni marc serà de cinc anys amb caràcter general, des de la data de la seua firma. No obstant això, si abans d'eixe termini s'haguera produït la caducitat en l'autorització d'alguna entitat gestora d'un SIG de RAEE firmant d'este conveni marc, quedaria sense efecte per a eixa entitat gestora en qüestió fins que se li haguera renovat, si és el cas, tal autorització.  
Les condicions d'este conveni marc podran ser revisades si en el futur es produïxen modificacions normatives que puguen incidir directament en els seus continguts.  
En cas de renovació de totes o alguna de les autoritzacions de les entitats gestores dels SIG de RAEE, el present conveni marc s'entendrà prorrogat per un termini de sis mesos, i es renovarà automàticament per períodes de la mateixa duració, excepte comunicació expressa en contra de la Conselleria d'Infraestructures, Territori i Medi Ambient o de les entitats gestores dels SIG de RAEE, realitzada almenys amb quinze dies d'antelació a la data de terminació d'este conveni marc o de qualsevol de les seues pròrrogues.  
A fi de garantir la viabilitat tècnica i econòmica del sistema de gestió de RAEE a la Comunitat Valenciana, si el present conveni marc deixa de tindre vigència per alguna raó, es mantindran les condicions de finançament i funcionament que preveu, fins que no s'acorde un nou conveni marc.  
  
Dotze. Novació  
En el cas que entrara en vigor alguna disposició legal o decisió judicial que poguera afectar l'execució d'este conveni marc i els drets i obligacions de les parts que establix, quedarà tàcitament modificat sense necessitat d'un nou pacte entre les parts, i ha d'interpretar-se i complir-se d'ara en avant de manera que la norma en qüestió resulte correctament aplicada. No obstant això, en el cas que la norma implicara la necessitat de modificar alguna clàusula del conveni marc per a ajustar-se a la norma, ambdós parts es comprometen, en el termini màxim de trenta dies naturals des de l'entrada en vigor de la disposició legal o decisió judicial, a informar l'altra part i prendre les mesures necessàries per a modificar els aspectes que requerisquen l'ajustament. En el cas que no siga possible arribar a un acord sobre els termes en què haja de quedar modificat el conveni marc, se suspendrà l'eficàcia d'este mentre s'obté aquell.  
  
Així mateix, d'acord amb la disposició transitòria quarta de la Llei 22/2011, de 28 de juliol, de Residus i Sòls Contaminats, el present conveni marc haurà d'adaptar-se a les disposicions reguladores de cada flux de residus, en concret a les que comporten l'adaptació del Reial Decret 208/2005.  
  
Tretze. Naturalesa i jurisdicció  
El present conveni posseïx naturalesa administrativa, i es regirà en la seua interpretació i desplegament per l'ordenament jurídic administratiu, amb expressa submissió de les parts a la jurisdicció contenciosa administrativa dels tribunals de València.  
  
Catorze. Causes de resolució del conveni  
Este conveni es resoldrà:  
1. Per transcurs del termini fixat com a duració en el present conveni.  
2. Per acord mutu de les parts que intervenen en el conveni.  
3. Per impossibilitat d'aconseguir l'objecte o la finalitat prevista en este conveni.  
4. Per qualsevol de les causes de resolució previstes en el marc normatiu vigent.  
5. Per falta de viabilitat econòmica o tècnica de les entitats gestores dels SIG de RAEE.  
6. Per la suspensió, caducitat, incompliment o revocació d'alguna autorització dels sistemes integrats de gestió, i en este cas el conveni quedaria resolt respecte del sistema integrat de gestió l'autorització del qual resultara afectada.  
  
Quinze. Efectes de la resolució anticipada del conveni marc  
En el cas que en el moment d'instar-se la rescissió d'este conveni marc, en alguna de les formes previstes en la clàusula anterior, els consorcis i la resta d'entitats locals hagen prestat servicis d'arreplega i gestió de RAEE que es troben pendents de pagament, les entitats gestores dels SIG hauran d'abonar la compensació econòmica corresponent als consorcis esmentats i la resta d'entitats locals.  
  
  
Setze. Causes de resolució de l'adhesió dels consorcis i la resta d'entitats locals  
Seran causa de resolució de l'adhesió dels consorcis i la resta d'entitats locals:  
1. L'incompliment de les obligacions que corresponen als consorcis i la resta d'entitats locals adherides al present conveni marc.  
  
2. El desistiment voluntari dels consorcis i la resta d'entitats locals a l'adhesió d'este conveni marc.  
3. Qualsevol de les causes previstes en el marc normatiu vigent.  
  
Dèsset. Eficàcia  
L'eficàcia d'este conveni marc, per a cada una de les entitats gestores dels SIG, queda condicionada a la vigència de l'autorització corresponent com a sistema integrat de gestió de RAEE d'acord amb la normativa específica d'aplicació.  
I com a prova de conformitat amb tot el que s'ha exposat, les parts subscriuen el present conveni marc per quadruplicat exemplar en el lloc i la data en l'encapçalament expressats.  
  
La consellera d'Infraestructures, Territori i Medi Ambient  
Isabel Bonig Trigueros  
 Fundación Ecotic  
Andrés Martínez Molina  
Fundación Ecolec  
Luis Moreno Jordana  
 Asociación Ambilamp  
Juan Carlos Enrique Moreno  
Fundación Ecolum  
María Teresa Mejía Tejedor  
 Fundación Ecoasimelec  
José Pérez García  
Fundación Ecofimatica  
José Pérez García  
 Fundación Tragamóvil  
José Pérez García  
Fundación Eco-Raee's  
Alberto Tabares Bayón European Recycling Platform SAS  
Idalecio Matías Rodrigues  
  
  
  
ANNEX I  
Protocol d'adhesió  
  
1. Adhesió  
Per mitjà del present protocol el consorci o entitat local d............................... s'adherix al conveni marc firmat, amb data....... d......... de 20..., entre la Generalitat, a través de la Conselleria d'Infraestructures, Territori i Medi Ambient, i les entitats gestores dels SIG de RAEE firmants d'este, d'acord amb el que disposa l'article 7.2 del Reial Decret 208/2005, de 25 de febrer, sobre aparells elèctrics i electrònics i la gestió dels seus residus, i el consorci o entitat local........................ assumix tots els compromisos i condicions que s'hi definixen.  
  
Prèviament a la firma del present protocol, el ple de la corporació, en sessió realitzada en data........................., ha adoptat el present acord pel qual s'accepten les condicions del conveni marc esmentat.  
  
Atés que les autoritzacions als SIG de RAEE preveuen que les entitats locals i/o els consorcis puguen participar voluntàriament en el sistema integrat autoritzat, esta es fa efectiva per mitjà de l'adhesió al conveni marc subscrit entre la Generalitat, a través de la Conselleria d'Infraestructures, Territori i Medi Ambient, i els SIG firmants d'este conveni marc.  
Respecte a l'arreplega i transport dels RAEE procedents de la recollida selectiva, l'entitat local firmant opta per:  
Cal transcriure unicamente l'opció triada  
Opció A. Realitzar l'arreplega dels RAEE dels ecoparcs i altres instal·lacions de gestió de residus a través de mitjans propis o de gestors autoritzats de la seua elecció. Caldrà que les dites gestores tinguen un acord previ amb una o diverses entitats gestores dels SIG autoritzats a la Comunitat Valenciana per a les diferents fraccions de RAEE.  
  
Opció B. Delegar i encarregar l'arreplega dels RAEE dels ecoparcs i altres instal·lacions de gestió de residus a les entitats gestores dels SIG de RAEE.  
2. Coneixement del conveni marc  
L'entitat local o el consorci coneix el contingut del conveni marc entre la Generalitat, a través de la Conselleria d'Infraestructures, Territori i Medi Ambient, i les entitats gestores dels SIG de RAEE firmants, inclosos tots els annexos, i quedarà obligat pel seu contingut.  
  
3. Vigència del protocol d'adhesió  
El present protocol d'adhesió entrarà en vigor a la seua firma i tindrà una duració inicial fins al final de la vigència del conveni marc, i quedarà automàticament renovat en tots els seus termes en el cas de pròrroga o renovació, de conformitat amb el que establix la clàusula onzena, excepte el cas que el consorci adherit adopte acord exprés en sentit contrari a través del Ple, en el termini màxim de tres mesos a partir de l'endemà que reba la comunicació de la dita pròrroga o renovació per part de la Conselleria d'Infraestructures Territori i Medi Ambient. En este cas, haurà de ser remés el certificat de l'acord plenari adoptat a la Conselleria d'Infraestructures, Territori i Medi Ambient en el termini màxim de quinze dies naturals comptats a partir de l'endemà de la seua adopció.  
  
4. Resolució del protocol d'adhesió  
Seran causes de resolució del present protocol d'adhesió aquelles que es detallen en la clàusula catorzena d'este conveni marc.  
  
I en prova de conformitat amb tot això, ....................................., president/a del consorci o entitat local d......................., facultat/ada per acord del Ple de data....................., subscriu el present protocol d'adhesió en doble exemplar.  
(Lloc i data)...  
Firmat: El/la president/a del consorci  
  
  
ANNEX II  
Condicions econòmiques d'aplicació  
  
Les entitats gestores dels SIG de RAEE firmants d'este conveni marc faran front a les condicions econòmiques explicitades en este annex. Els conceptes, imports i requisits referits d'ara en avant entraran en vigor amb caràcter general a la firma d'este conveni marc i seran actualitzats al gener de cada any conforme a l'IPC interanual per a la Comunitat Valenciana corresponent al mes d'octubre de l'any immediatament anterior.  
Els consorcis i altres entitats locals que formalitzen la seua adhesió al present conveni marc percebran les compensacions econòmiques que establix l'article 7.2 del RD 208/2005 o aquella normativa que la modifique o substituïsca, amb facturació prèvia dels conceptes que a continuació es detallen, bé directament o a través d'aquells agents econòmics en què deleguen la facturació i el cobrament.  
1. Compensacions als consorcis i altres entitats locals per l'arreplega i emmagatzematge de RAEE durant la vigència d'este conveni marc  
  
Les entitats gestores dels SIG de RAEE compensaran els consorcis i les altres entitats locals firmants d'este conveni marc per la gestió dels RAEE procedents de llars particulars. Esta compensació serà finançada per totes les entitats gestores dels SIG de RAEE de manera proporcional a la seua quota de mercat.  
a) Arreplega i emmagatzematge de RAEE en ecoparc o en punts d'arreplega municipal  
Esta quantitat respondrà a un import fix calculat en ?/t en funció de l'opció d'emmagatzematge triada per cada consorci o entitat local de les detallades en l'annex IV d'este conveni marc.  
Estos imports seran facturats pels consorcis i entitats locals o per tercers en què estes deleguen la facturació i el cobrament a les entitats gestores dels SIG de RAEE, en el termini màxim d'un any des de l'emissió de la prefactura, entesa esta com el document emés amb caràcter trimestral per la plataforma informàtica de l'Oficina de Coordinació i enviat als consorcis i entitats locals en què es reflectix la quantitat que han de facturar a cada un dels SIG, derivat dels costos addicionals efectivament suportats en eixe període.  
  
Les quantitats anteriorment referides i expressades en ?/tn per al període de vigència d'este conveni marc són les següents:  
  
Sistema  
d'emmagatzematge Import per tona gestionada (?/tn)  
 2013 2014 2015 2016 2017 2018  
Opció A 91,50 93,00 94,50 96,00 96,00 96,00  
Opció B 45,75 46,50 47,25 48,00 48,00 48,00  
  
  
\*Encara que els imports corresponents als anys 2017 i 2018 són els mateixos que els previstos per a l'any 2016, el punt de partida per a la negociació del següent conveni serà el valor que resultarà d'aplicar l'IPC de desembre a desembre al llarg del període 2013 a 2018.  
\*\* Estos imports seran aplicables en l'exercici 2018, en aquells mesos de vigència d'este conveni marc.  
  
A la quantitat resultant caldrà sumar-li l'IVA corresponent.  
b) Transport des d'ecoparc o punt d'arreplega municipal fins a les instal·lacions d'un gestor autoritzat.  
Aquells consorcis i altres entitats locals que efectuen, pels seus propis mitjans, el trasllat dels RAEE emmagatzemats en un ecoparc o en un altre punt d'arreplega municipal autoritzat, fins una instal·lació d'emmagatzematge temporal o fins a la instal·lació d'un gestor autoritzat de la Comunitat Valenciana, podran sol·licitar el pagament del dit servici que es quantifica en 80 ?/tn.  
A la quantitat resultant caldrà sumar-li l'IVA corresponent.  
2. Facturació.  
Els consorcis i les altres entitats locals adherits al present conveni marc hauran d'emetre i enviar dins del mes següent al període mensual a facturar, i a través dels mitjans que pose a la seua disposició l'Oficina de Coordinació, una factura pels conceptes i quantitats establides en este annex, a cada una de les entitats gestores dels SIG de RAEE firmants d'este conveni marc, a les quals s'afegirà l'IVA corresponent. Amb l'objecte d'agilitzar les labors de facturació, els percentatges que hagen d'aplicar-se per a cada concepte facturable, hauran d'informar de les parts firmants d'este conveni marc, el primer dia laborable de tots els mesos de cada exercici. La facturació podrà realitzar-se per períodes de sis mesos, amb comunicació prèvia de l'entitat emissora de la factura a l'Oficina de Coordinació.  
  
En el cas que la gestió dels RAEE es realitze per una entitat pública o privada diferent del mateix consorci o entitat local adherida, esta podrà facturar, amb delegació prèvia expressa per acord plenari dels drets de facturació i cobrament i d'acord amb el model inclòs a este efecte en l'annex V d'este conveni marc. A partir del dit moment, l'emissió de factures i presentació de la documentació justificativa necessària, es realitzarà directament per l'entitat designada. Qualsevol modificació haurà de ser aprovada a través del Ple i comunicada pel consorci o entitat local a la Conselleria Infraestructures, Territori i Medi Ambient i a l'Oficina de Coordinació en la forma que es detalla en l'annex V.  
  
L'Oficina de Coordinació, desenrotllada en l'annex III d'este conveni marc, posarà a disposició dels consorcis, entitats locals o tercers en què estes hagen delegat la facturació i el cobrament, una plataforma informàtica en línia que haurà d'incloure tant les plantilles de facturació com aquells altres documents que s'hagen d'omplir per a acreditar el dret a cobrament. Esta plataforma informàtica haurà d'estar operativa durant tota la vigència d'este conveni marc. Qualsevol canvi, actualització o modificació d'esta haurà de ser comunicada i explicada convenientment als usuaris en un període mínim de 15 dies abans de la seua efectiva implantació.  
El pagament de les quantitats facturades haurà de realitzar-se en un termini no superior a 60 dies, comptador des de l'endemà de la seua recepció per part de les entitats gestores dels SIG de RAEE.  
3. Campanyes de comunicació.  
La Conselleria Infraestructures, Territori i Medi Ambient i les entitats gestores dels SIG de RAEE firmants d'este conveni marc realitzaran campanyes de comunicació que tindran com a objectiu:  
  
a) Informar sobre el funcionament dels SIG de RAEE implantats a la Comunitat Valenciana.  
b) Donar a conéixer l'existència i el funcionament dels fluxos d'arreplega dels distints tipus de RAEE d'origen domèstic.  
c) Assegurar que els ciutadans entreguen els RAEE d'origen domèstic en els punts habilitats per a tal fi.  
d) Reforçar la recollida selectiva de RAEE a través del canal de la distribució.  
e) Contribuir a facilitar l'èxit dels objectius ecològics que es proposen en el RD 208/2005 o aquella normativa que la modifique o substituïsca.  
Estes campanyes es referiran a totes les categories de RAEE, aniran dirigides tant als ciutadans com als distribuïdors i instal·ladors i el seu àmbit territorial serà la Comunitat Valenciana, per la qual cosa es realitzaran en castellà i valencià. La traducció dels textos al valencià correspondrà a la Conselleria d'Infraestructures, Territori i Medi Ambient.  
  
La Comissió de Seguiment aprovarà, tant els pressupostos anuals per a les campanyes de comunicació com el seu contingut, i acordarà l'import econòmic que es destinarà a cada una en funció de l'objectiu que es pretenga i a l'àmbit d'aplicació en què es desenrotlle.  
  
Amb l'objecte d'agilitzar estes labors, la Comissió de Seguiment podrà crear un grup de comunicació per a operativitzar les seues labors. En el dit grup participaran la Conselleria d'Infraestructures, Territori i Medi Ambient, els consorcis i altres entitats locals i les entitats gestores dels SIG de RAEE.  
Amb caràcter general, les campanyes de comunicació s'executaran en la seua totalitat i es facturaran durant l'any natural, i es podran prorrogar tres mesos per acord de la comissió de seguiment. En cap cas podran acumular-se fons de comunicació per un període superior a l'any posterior a què corresponguen.  
L'import total de l'aportació en concepte de finançament de les campanyes de comunicació serà el resultat de la suma de les aportacions individuals de cada entitat gestora dels SIG firmants del conveni marc. L'aportació econòmica global per al finançament d'estes campanyes serà de 0,09 ?/habitant/any tenint com a referència poblacional la càrrega de població estimada per a cada exercici, tal com es definix i desenrotlla en el Pla Integral de Residus de la Comunitat Valenciana. A la quantitat resultant caldrà sumar-li l'IVA corresponent.  
  
Per acord de la comissió de seguiment i amb l'objecte de millorar l'eficàcia i eficiència del sistema integrat de gestió de RAEE, de la quantitat anteriorment referida es podran destinar fins a 0,03 ?/habitant/any per al desenrotllament d'actuacions d'I+D+i, estudis d'optimització de la gestió dels RAEE i participació en programes europeus, tant a nivell autonòmic com a nivell consorcial.  
Els SIG de RAEE podran disposar d'un màxim del 10 % del pressupost que, per quota de mercat, els corresponga aportar per a usar-lo en campanyes de comunicació pròpies però l'àmbit d'actuació dels quals siga la Comunitat Valenciana. Per a la seua aprovació, la Comissió de Seguiment podrà sol·licitar aquella informació que entenga convenient sobre la dita campanya.  
La facturació de les campanyes de comunicació es realitzarà tenint com a referència fórmula la quota de mercat de cada una de les entitats gestores dels SIG de RAEE, per la qual cosa s'haurà d'informar per escrit a l'empresa que l'execute sobre els percentatges d'aplicació a cada una d'elles, abans de la seua efectiva posada en marxa. Junt amb la factura haurà de presentar-se document resum de la campanya desenrotllada amb la informació justificativa que la comissió de seguiment o el grup de comunicació considere necessària o, si és el cas, un exemplar dels elements produïts.  
El pagament de les quantitats facturades haurà de realitzar-se en un termini no superior a 60 dies, a comptar de l'endemà de la seua recepció per part de les entitats gestores dels SIG de RAEE.  
  
  
ANNEX III  
Oficina de coordinació  
  
D'acord amb el que establix la clàusula 4.7 d'este conveni marc les entitats gestores dels SIG de RAEE hauran de participar i garantir el funcionament d'una oficina de coordinació l'àmbit d'actuació de la qual, com a mínim, serà el de tota la Comunitat Valenciana. La dita oficina de coordinació haurà d'estar operativa durant tot el període de vigència d'este conveni marc.  
Les tasques que durà a terme esta oficina seran, com a mínim, les següents:  
a) Permetre que els consorcis i altres entitats locals adherides al conveni marc puguen requerir l'arreplega dels RAEE per ells emmagatzemats, per mitjà d'un únic procediment de sol·licitud.  
b) Establir un únic procediment de seguiment i control dels servicis d'arreplega que assegure la prestació del servici d'arreplega de manera adequada.  
c) Gestionar la recepció de les factures emeses pels consorcis, altres entitats locals i la resta d'agents implicats en la gestió dels RAEE a la Comunitat Valenciana pels costos definits en l'annex II d'este conveni marc.  
d) Facilitar el procés de facturació dels costos assumits per les entitats locals, per la gestió dels RAEE a cada entitat gestora de SIG, conforme al contingut i resultat dels servicis d'arreplega realitzats. Amb este fi posarà a disposició de totes les entitats responsables d'efectuar la facturació i mantindrà operativa una plataforma informàtica en la forma que s'indica en l'annex II d'este conveni marc.  
  
e) Coordinar, si fóra el cas, l'adjudicació i entrega dels contenidors de RAEE als consorcis, entitats locals i la resta d'agents implicats en la gestió dels RAEE a la Comunitat Valenciana.  
f) Mantindre al dia el llibre de registre d'incidències i arreplegues que es menciona en el punt 3 de l'annex V d'este conveni marc.  
g) Posar a disposició dels ciutadans i de tots els agents integrants de la cadena de gestió, un número d'atenció telefònica gratuïta amb horari d'oficina, una adreça postal a la Comunitat Valenciana i una pàgina web que permeta tant l'accés a informació bàsica sobre el funcionament dels SIG de RAEE, com el coneixement de les accions de sensibilització en curs i l'accés a l'aplicació informàtica que permeta la facturació.  
h) Subministrar, dins del termini i en la forma escaient, la informació que li sol·licite esta Conselleria d'Infraestructures, Territori i Medi Ambient i que quede dins de les competències assignades en este conveni marc.  
i)Aquelles altres tasques que de conformitat amb la valoració del funcionament de l'esmentada oficina determine la comissió de seguiment del conveni marc i siguen aprovades per la mateixa Oficina de Coordinació.  
  
  
ANNEX IV  
Condicions mínimes exigibles en l'arreplega, el transport i la gestió dels RAEE  
  
Als efectes d'este conveni marc i, amb independència de l'opció triada pels consorcis i altres entitats locals adherides, conforme s'arreplega en l'annex I d'este conveni marc, les condicions mínimes exigibles en l'arreplega, el transport i la gestió de RAEE seran les que es detallen d'ara en avant.  
1. Punts d'entrega de RAEE per part dels ciutadans als sistemes municipals de recollida selectiva.  
Els punts d'entrega de RAEE són aquells en què els ciutadans poden depositar RAEE de llars particulars, i dels quals es farà càrrec el servici municipal d'arreplega:  
a) Els ecoparcs, fixos o mòbils.  
b) El mateix domicili, per a l'entrega de residus voluminosos al servici municipal d'arreplega.  
c) El contenidor de residus urbans mesclats, sempre que el seu contingut es destine a planta de tractament en què hi haja recuperació de RAEE.  
Estos punts hauran d'oferir garanties suficients per a la correcta recepció dels RAEE, i facilitar la posterior reutilització, reciclatge i valoració.  
2. Condicions de trasllat dels RAEE fins als punts d'arreplega municipal.  
El trasllat dels RAEE per part dels sistemes municipals d'arreplega, des dels punts d'entrega per part dels ciutadans es farà de manera que en el moment del seu tractament s'afavorisquen les operacions de reutilització dels residus com aparells sencers i que no s'impossibiliten les operacions posteriors de descontaminació i reciclatge.  
  
3. Punts d'arreplega de RAEE per a les entitats gestores dels SIG de RAEE.  
Es consideraran punts d'arreplega de RAEE, per a les entitats gestores dels SIG de RAEE, els ecoparcs i qualssevol altres instal·lacions de gestió degudament autoritzades. Les entitats gestores dels SIG de RAEE, a través de l'Oficina de Coordinació, organitzaran l'arreplega en els dits punts d'acord amb criteris d'eficàcia, eficiència i regularitat del servici.  
4. Naturalesa dels RAEE emmagatzemats en els punts d'arreplega municipal.  
Als efectes d'este conveni marc, els RAEE als quals els seran aplicables les compensacions econòmiques arreplegades en l'annex II d'este conveni marc i la gestió dels quals correspon finançar a les entitats gestores dels SIG de RAEE, seran aquells que tinguen la consideració de domèstics i que, per tant, siguen procedents de llars particulars i de fonts comercials, industrials, institucionals o d'un altre tipus que, per la seua naturalesa i quantitat, siguen semblants als procedents de llars particulars.  
Aquells consorcis i entitats locals que decidisquen emmagatzemar RAEE no procedents de llars particulars o que no tinguen la consideració de domèstics en els termes anteriorment mencionats, hauran de fer-ho de manera diferenciada i hauran d'acreditar documentalment la seua gestió de manera separada, i no seran objecte de compensació.  
  
  
FRACCIÓ CATEGORIA LER  
A1. Grans aparells electrodomèstics amb circuit de refrigeració. Cat 1. Frigorífics, congeladors, equips refrigerats. 200123\* 200135\*  
 Cat.1 Aire Acondicionado. 200123\*, 200135\*  
A2. Altres grans aparells electrodomèstics. Cat 1. Radiadors i emissors tèrmics d'oli 200135\*  
 Cat 1. Altres grans electrodomèstics. 200135\*, 200136  
A3. Televisors i monitors Cat 4. Televisors. 200135\*  
 Cat 4. Monitors. 200135\*  
A4. RAEE Mixt. Cat 2. Xicotet electrodomèstic. 200136  
 Cat 3. Equips informàtics i telecomunicacions 200135\*, 200136  
 Cat 4. Aparells electrònics de consum 200135\*, 200136  
 Cat 5. Lluminàries 200135\*, 200136  
 Cat 6. Ferramentes electròniques. 200136  
 Cat 7. Joguets o equips esportius i de temps lliure 200135\*, 200136  
 Cat 8. Aparells mèdics. 200135\*, 200136  
 Cat 9. Instruments de vigilància i control. 200135\*, 200136  
A5. Llums i Fluorescents Cat 5. Llums 200121\*  
 Cat 5. Fluorescents 200121\*  
  
  
5. Condicions d'emmagatzematge dels RAEE en els punts d'arreplega municipal.  
Els ecoparcs i altres instal·lacions de gestió de RAEE d'origen domèstic, degudament autoritzades, hauran de complir com a mínim, amb els requisits tècnics arreplegats en l'annex IV del RD 208/2005, així com amb aquelles altres explicitades en les seues respectives autoritzacions administratives.  
Els RAEE entregats en estos punts s'emmagatzemaran utilitzant les gàbies o contenidors subministrats per les entitats gestores dels SIG de RAEE, pels gestors de RAEE que intervinguen en la seua gestió o, si és el cas, els models triats pels mateixos consorcis i entitats locals, sempre que no entorpisquen la seua arreplega i transport ni afecten el procés de tractament posterior per ruptura dels RAEE de naturalesa fràgil.  
   
En funció del tipus d'instal·lació municipal i de l'espai que es puga dedicar a la gestió dels RAEE, els consorcis i les altres entitats locals adherides al present Conveni Marc podran optar per les següents opcions i condicions d'emmagatzematge:  
  
Opció A  
  
 Fraccions Emmagatzematge  
A1 Línia blanca amb fred (aparells que continguen CFC i/o HCFC i/o HC): frigorífics, congeladors, equips d'aire condicionat, etc.  
 Emmagatzemats de peu els grans equips i sobre palets degudament retractilats els equips de grandària reduïda  
A2 Línia blanca sense fred: llavadores, eixugadores, llavaplats, forns, microones, estufes, radiadors elèctrics, vitroceràmiques, etc. Contenidor de grans mides  
A3 Pantalles: televisors i monitors Gàbies específiques per a pantalles  
A4 Resta rAEE: xicotets electrodomèstics, vídeos, càmeres gravadores, CPU ordinador, impressores, terminals de fax, màquines d'escriure electròniques, telèfons, equips de música, altaveus, ferramentes de bricolatge, instruments de música electrònics, joguets elèctrics i electrònics, lluminàries sense llums, etc. Contenidor de grans mides o gàbies específiques  
A5 Llums: llums fluorescents rectes, llums fluorescents compactes, llums de descàrrega, etc.  
 Contenidor específic per a cada tipus de residu  
  
  
Opción B  
  
 Fraccions Emmagatzematge  
B1 Línia blanca amb fred (aparells que continguen CFC i/o HCFC i/o HC) i sense fred: frigorífics, congeladors, equips d'aire condicionat, llavadores, eixugadores, llavaplats, forns, microones, estufes, radiadors elèctrics, vitroceràmiques, etc. Emmagatzemats de peu els grans equips i sobre palets degudament retractilats els equips de grandària reduïda o contenidor de grans mides  
B2 Resta rAEE, televisors i monitors: xicotets electrodomèstics, vídeos, càmeres gravadores, CPU ordinador, impressores, terminals de fax, màquines d'escriure electròniques, telèfons, equips de música, altaveus, ferramentes de bricolatge, instruments de música electrònics, joguets elèctrics i electrònics, lluminàries sense llums, etc. Contenidor de grans mides o gàbies específiques  
B3 Llums: llums fluorescents rectes, llums fluorescents compactes, llums de descàrrega, etc.  
 Contenidor específic per a cada tipus de residu  
  
  
No podran emmagatzemar-se RAEE en altres contenidors o gàbies diferents de les anteriorment indicades, ni tampoc emmagatzemar-se mesclats amb residus de qualsevol altra naturalesa.  
Tots els RAEE arreplegats en els ecoparcs i qualssevol altres instal·lacions de gestió degudament autoritzades procedents de llars particulars arreplegats pels consorcis i altres entitats locals adherides al present conveni marc hauran de ser entregats a les entitats gestores dels SIG de RAEE d'acord amb les opcions arreplegades en l'annex I.  
  
En el cas que un consorci o una altra entitat local no realitze l'emmagatzematge dels RAEE en els seus ecoparcs o en qualssevol altres instal·lacions de gestió degudament autoritzades, utilitze elements d'emmagatzematges diferents dels establits o no entregue una o diverses de les fraccions descrites a les entitats gestores dels SIG de RAEE, podrà perdre el dret a percebre la compensació econòmica establida en l'annex II d'este conveni marc. Per a això la Comissió de Seguiment iniciarà un procés de disconformitat en què s'estudiarà el tipus, la forma i el temps d'incompliment detectat.  
  
6. Identificació i equipament dels punts d'arreplega municipal.  
  
Els consorcis i les entitats locals adherits al present conveni marc que gestionen RAEE en ecoparcs o en qualssevol altres instal·lacions de gestió degudament autoritzades, comunicaran a les entitats gestores dels SIG de RAEE, a través de l'Oficina de Coordinació la informació següent:  
Relació de punts d'arreplega de RAEE existents en cada municipi, aportant informació sobre la seua direcció, persona responsable, dades de contacte, correu electrònic i coordenades UTM de cada punt.  
  
Model d'emmagatzematge proposat -opció A o B-, junt amb el tipus i la quantitat de gàbies i/o contenidors que es dedicaran en cada punt d'arreplega a l'emmagatzematge de RAEE.  
7. Gestió dels RAEE en els punts d'arreplega.  
Els RAEE arreplegats en ecoparcs i qualssevol altres instal·lacions de gestió degudament autoritzades no podran ser novament comercialitzats ni desmuntats pels consorcis, entitats locals o els seus concessionaris i s'hauran d'entregar tal com s'han arreplegat. No obstant això, les entitats gestores dels SIG de RAEE i els consorcis i entitats locals adherits podran acordar la possibilitat d'entregar els RAEE, o determinats grups d'estos, a tercers dedicats a la reutilització d'aquells, així com les condicions de la dita entrega.  
  
  
  
ANNEX V  
Operativa d'arreplega dels RAEE  
  
Els consorcis i altres entitats locals adherides al present conveni marc, atenent les opcions de l'annex I, podran optar per participar en el sistema d'una de les maneres següents:  
a) Realitzant la gestió dels RAEE a través de mitjans propis o de gestors autoritzats de la seua elecció, caldrà que les dites gestores tinguen un acord previ amb una o diverses entitats gestores dels SIG autoritzats a la Comunitat Valenciana per a les diferents fraccions de RAEE.  
  
b) Delegant la gestió dels RAEE en les entitats gestores dels SIG de RAEE els que designaran el gestor autoritzat de residus.  
Els consorcis i les entitats locals podran canviar de modalitat de gestió durant la vigència d'este conveni marc, sempre que siga comunicat per escrit a la Conselleria d'Infraestructures, Territori i Medi Ambient que, al seu torn, informarà a l'Oficina de Coordinació. Este canvi, en qualsevol dels sentits, es farà efectiu en un termini no inferior a 30 dies ni superior a 60, a partir de la data d'entrada de la dita sol·licitud de canvi en el domicili d'ambdós.  
L'elecció de participar en el sistema, a través de qualsevol de les dos opcions indicades, suposarà per als consorcis i entitats locals adherides, la gestió dels RAEE en la modalitat triada durant un període mínim d'un any, comptador des de la data d'entrada de l'adhesió inicial o de la sol·licitud de canvi en la Conselleria d'Infraestructures, Territori i Medi Ambient.  
1. Operativa per a l'arreplega dels RAEE segons l'Opció A.  
En el cas que els consorcis i altres entitats locals hagen optat per realitzar la gestió dels RAEE dels ecoparcs i qualssevol altres instal·lacions de gestió degudament autoritzades a través de mitjans propis o d'un gestor autoritzat de la seua elecció, cal assenyalar que les dites gestores hauran de tindre un acord previ amb un o més dels SIG autoritzats a la Comunitat Valenciana i acreditar-ho documentalment.  
  
D'altra banda, conforme s'arreplega en l'annex I i als efectes d'este conveni marc, els consorcis i les entitats locals hauran de comunicar a la Conselleria d'Infraestructures, Territori i Medi Ambient i als Sig's de RAEE, a través de l'Oficina de Coordinació, en el moment de la seua adhesió, el gestor autoritzat a què li entregaran els RAEE arreplegats, utilitzant els models de designació següents:  
  
  
Model 1  
Designació de la gestió de RAEE  
  
Distingits senyors,  
Als efectes del que preveu el conveni marc firmat entre la Generalitat i els SIG de RAEE, esta entitat, com a titular de la competència que per a la gestió de residus d'aparells elèctrics i electrònics que li atribuïx la normativa vigent, els comunica que el gestor autoritzat a què se li entregaran estos residus des del dia 1 d ?- ?només aplicaran les designacions per mesos complets?, serà l'empresa ?- raó social de l'empresa, adreça, núm. de telèfon, correu electrònic, núm. fax i nom del responsable, que té un acord firmat amb les següents entitats gestores de SIG de RAEE ?-  
  
Sense que calga afegir res més, reben una salutació ben cordial,  
Firmat: Consorci/entitat local  
  
  
Model 2  
Designació de la gestió de RAEE, facturació i cobrament  
  
Disntingits senyors,  
Als efectes del que preveu el conveni marc firmat entre la Generalitat i els SIG de RAEE, esta entitat, com a titular de la competència que per a la gestió de residus d'aparells elèctrics i electrònics que li atribuïx la normativa vigent, els comunica que el gestor autoritzat a què se li entregaran estos residus des del dia 1 de ?- ?només aplicaran les designacions per mesos complets?, i que durà a terme l'emissió i el cobrament de les factures corresponents serà l'empresa ?- raó social de l'empresa, adreça, núm. de telèfon, correu electrònic, núm. fax i nom del responsable, que té un acord firmat amb les següents entitats gestores de SIG de RAEE: ?-  
  
Sense que calga afegir res més, reben una salutació ben cordial,  
Firmat: Consorci/entitat local  
  
Una vegada rebuda la designació per part de l'Oficina de Coordinació, esta haurà de contactar amb el gestor autoritzat designat i posar en marxa els mecanismes necessaris per a comprovar la procedència, les fraccions gestionades i les quantitats entregades, assegurant la traçabilitat del residu gestionat i facilitant el cobrament als consorcis, entitats locals o gestor autoritzat designat.  
2. Operativa per a l'arreplega dels RAEE segons l'Opció B.  
En el cas que els consorcis i altres entitats locals hagen optat per delegar i encarregar l'arreplega dels RAEE dels ecoparcs i altres instal·lacions de gestió de residus degudament autoritzades a les entitats gestores dels SIG de RAEE, conforme s'arreplega en l'annex I i als efectes d'este conveni marc, hauran de sol·licitar el servici de retirada i la substitució dels contenidors de RAEE per mitjà d'un dels sistemes canals següents:  
- Plataforma informàtica de gestió posada a disposició per l'Oficina de Coordinació.  
- Plataforma d'atenció telefónica gratuïta posada a disposició per l'Oficina de Coordinació.  
La sol·licitud es realitzarà per a aquells contenidors que almenys estiguen plens en un 80 % de la seua capacitat, indicant-hi per a quines agrupacions de residus es requerix el servici, així com les unitats d'emmagatzematge a retirar o entregar.  
L'efectiva retirada dels RAEE no perillosos dels punts d'entrega es prestarà dins dels quatre dies laborables següents a la data de sol·licitud del servici.  
3. Control de la qualitat del servici d'arreplega de RAEE en ecoparcs i altres instal·lacions de gestió de residus degudament autoritzades.  
Les entitats gestores dels SIG de RAEE, a través de la Plataforma Informàtica de Gestió portaran al dia un registre informàtic on quedaran reflectides les sol·licituds de servici rebudes i tota la informació rellevant d'este.  
Este registre de servicis serà completat amb els pesos nets de cada unitat d'emmagatzematge retirada. Quan es retiren conjuntament més d'una fracció caldrà detallar les quantitats per cada una d'elles.  
  
Els consorcis i altres entitats locals seran responsables que el contingut de les fraccions arreplegues s'ajuste a allò que s'ha arreplegat en l'apartat 5 del present annex IV.  
De la mateixa manera es portarà un registre independent que arreplegarà les incidències observades en els servicis d'arreplega realitzats fora del termini previst, així com amb els contenidors retirats el contingut dels quals en impropis, és a dir de residus no considerats RAEE, siguen superiors al 5 % del seu pes net.  
Respecte a la presència d'impropis, s'acordaran mesures correctores en la Comissió de Seguiment a adoptar pels consorcis o entitats locals. Si transcorreguts 6 mesos de l'aplicació de les mesures correctores persistix la presència d'impropis fora dels límits fixats, se suspendrà la seua arreplega i la seua compensació.  
Respecte a la denúncia de repetits servicis d'arreplega fora del termini establit o amb incidències greus, la Comissió de Seguiment estudiarà els motius i proposarà les corresponents mesures correctores o compensatòries, si procedixen.  
La Comissió de Seguiment d'este conveni marc revisarà i analitzarà les incidències arreplegades en el corresponent Llibre de Registre de l'Oficina de Coordinació, i establirà les mesures necessàries per a la seua solució.  
Les sol·licituds d'arreplega realitzades pels consorcis i entitats locals hauran de ser corregides en el cas de robatoris en els punts d'arreplega. Per a això, els consorcis i les entitats locals informaran puntualment a l'Oficina de Coordinació d'estos incidents a través de la seua plataforma informàtica.